text: দীর্ঘদিন পর সিনেমায় মৌসুমী হামিদ
  ছোটপর্দার অভিনেত্রী মৌসুমী হামিদ। টেলিভিশন নাটকের পাশাপাশি এ অভিনেত্রী কাজ করেছেন চলচ্চিত্রেও। দীর্ঘদিন ধরেই সিনেমার খবরে নেই মৌসুমী। তবে লম্বা বিরতি শেষে যুক্ত হয়েছেন সরকারি অনুদানের সিনেমা '১৯৭১ সেই সব দিন' চলচ্চিত্রে। এটি পরিচালনা করছেন নাট্যাভিনেত্রী হৃদি হক। সম্প্রতি পুরান ঢাকার একটি লোকেশনে ছবিটির শুটিং শুরু হয়েছে। এতে কেন্দ্রীয় একটি চরিত্রে অভিনয় করছেন তিনি।
  মৌসুমী হামিদ বলেন, 'নাটক দিয়ে অভিনয় শুরু করলেও ভালো গল্পের প্রস্তাব পেলে সিনেমায়ও কাজ করি। নতুন এই সিনেমার গল্প মুক্তিযুদ্ধভিত্তিক। এতে অভিনয়ের যথেষ্ট জায়গা আছে। আমি সর্বোচ্চ চেষ্টা করছি নিজের চরিত্রটি ফুটিয়ে তুলতে। আশা করি, সিনেমাটি সবার ভালো লাগবে।' এর আগে প্রশান্ত অধিকারীর পরিচালনায় 'হাডসনের বন্দুক' নামের একটি সরকারি অনুদানের ছবিতে অভিনয় করেছিলেন এই অভিনেত্রী। যদিও ছবিটি মুক্তি পায়নি। এদিকে গাজী রাকায়েত পরিচালিত 'গোর' নামের একটি ছবিতেও অভিনয় করেছেন মৌসুমী হামিদ। বর্তমানে ছবিটি মুক্তির অপেক্ষায় আছে।